kardosdrur/scandi-wiki huggingface dataset:
Ugebrevet A4

Ugebrevet A4 er et dagligt nyheds-og analysemedie. Ugebrevet A4 udkommer 44 uger om året. Det blev grundlagt 8. april 2002 og beskæftiger sig med arbejdsmarked, politik, velfærd og værdier. Frem til nytår 2011 udkom Ugebrevet A4 hver mandag i en trykt udgave. Efter dette tidspunkt overgik ugebrevet til alene at udkomme på internettet.
Siden august 2011 er Ugebrevet A4 udkommet dagligt med en analyse/artikel.
I en medieforskningsundersøgelse fra 2008 foretaget af professor Anker Brink Lund fra CBS, indtog Ugebrevet A4 en 14. plads på listen over de mest citerede danske medier.

Indtil april 2013 blev Ugebrevet A4 udgivet af LO. Men efter denne dato er A4 en del af medieselskabet Avisen.dk Aps, og udgives af dette. Lise Bondesen er chefredaktør for begge medier.

Ugebrevet udkom oprindeligt i 23.000 trykte eksemplarer og var gratis for medlemmer af LO's fagforbund. Ultimo april 2012 abonnerer cirka 25.000 personer på den elektroniske udgave, der er gratis for alle.

Eksterne henvisninger 
 Ugebrevet A4

Tidsskrifter fra Danmark
Etableret i 2002
Lueforgyldning

Lueforgyldning er den ældst kendte forgyldningsmetode, som blandt andet anvendes på dansk kirkesølv.
Den giver en smuk sart guldoverflade på sølvet.

Historisk 

Grunden til, at man véd, at lueforgyldning er den ældst kendte metode, er, at der ved lueforgyldning altid vil være en rest af kviksølv i forgyldningen, og at metoden derved kan genkendes.

På grund af kviksølvdampene kunne en forgylder altid kendes på symptomerne på en kviksølvforgiftning og på den hjerneskade, som kviksølvdampene giver.
(Kunne dog forveksles med en hattemager, der ofte led af de samme sygdomme.)

Til store forgyldningsarbejder fik livstidsfanger tilbuddet om at arbejde som forgyldere, da det ellers var svært at rekruttere det antal forgyldere, som opgaven krævede.

          ADVARSEL: Kviksølv er meget giftigt, og især kviksølvdampe er farlige og giver
          alvorlige hjerneskader selv ved begrænset eksponering!
          Alle områder, der udsættes for kviksølvdampe, forurenes permanent.

Processen 

Forgyldningen udføres ved, at en pasta (amalgam) bestående af krystalliseret guld og kviksølv smøres på den overflade, der skal forgyldes. 
Herefter fjernes kviksølvet ved fordampning med en blød flamme (lue). 
Kviksølvet inddampes og kan recirkuleres.

Fremstilling af pasta 

Guld og kviksølv kan ikke legeres ved opvarmning, da kviksølvs kogepunkt (356,58º C) er lavere end guldets smeltepunkt (1064,18° C).

24 karat guld fint granuleret bladguld stødes ned i kviksølv i en morter i forholdet 1:8, til en homogen pasta. 
Dette foretages under vand for at minimere eksponeringen med kviksølvdampe.
Processen kan fremskyndes, hvis der iblandes noget guld og kviksølv, der har været opbevaret sammen i en periode, hvorved det spontant har dannet krystaller.

Pastaen opvarmes til 290° C, og under den efterfølgende afkøling dannes krystaller, hvor 2 guldatomer binder sig til 3 kviksølvatomer.
Disse krystaller vil flyde i det overskydende kviksølv. Dette presses ud af pastaen ved at omvride pastaen i et stykke vaskeskind.

Påføring af pasta 

Den afrensede sølvoverflade påsmøres pastaen med en lille spartel. Pastaen vil kunne bredes ud over sølvet.

Selve lueforgyldningen 

Genstanden opvarmes jævnt og langsomt, og kviksølvet begynder at fordampe (LÆS ADVARSEL). Guldet vil binde sig til sølvet ved, at en ganske lille mængde kviksølv bliver tilbage og fungerer som bindemiddel.

Se også 
 Bladguld
 Forgyldning

Håndværksudtryk
San Jose Sharks

San Jose Sharks er et professionelt ishockeyhold der spiller i den bedste nordamerikanske række NHL. Klubben spiller sine hjemmekampe i HP Pavilion i San Jose, Californien, USA. Klubben spillede sin første sæson i NHL i sæsonen 1991-92. Det bedste resultat var i sæsonen 2015/2016 hvor man efter at have besejret Nashville Predators og St. Louis Blues tabte til Pittsburgh Penguins i Stanley Cup-finalen.

Begyndelsen 

Da San Jose blev tildelt et hold i NHL i 1991 vendte ishockeysporten tilbage til det nordlige Californien efter en pause på 15 år. I perioden fra 1967 til 1976 spillede Oakland Seals i ligaen uden succes hverken sportsligt eller tilskuermæssigt. I 1976 flyttede Oakland Seals til Cleveland og blev til Cleveland Barons. Efter bare to sæsoner i Ohio blev Cleveland Barons en del af Minnesota North Stars. Som en del af denne sammenslutning blev klubben nu ejet af George og Gordon Gund.

De to Gund-brødre havde længe ønsket at bringe ishockeysporten tilbage til det nordlige Californien og bad i 1980 NHL om tilladelse til at flytte Minnesota North Stars til San Jose hvor en ny arena var under opførelse. Dette blev dog afvist af NHL men som et kompromis fik de to brødre lov til at sælge Minnesota North Stars og få tildelt et nyt hold i San Jose. De to første sæsoner spillede man i Daly City udenfor San Francisco før man i 1993 flyttede til klubbens nuværende hjemmebane, dengang kendt under navnet San Jose Arena.

Nuværende spillertrup (2007-08) 
Pr. 5. juli 2008.

Målmænd

 20  Evgeni Nabokov
 33  Brian Boucher

Backer
   3  Douglas Murray
   4  Kyle McLaren
   6  Brad Norton
 10  Christian Ehrhoff
 21  Alexei Semenov
 44  Marc-Edouard Vlasic
 ??  Rob Blake
 ??  Dan Boyle
 ??  Brad Lukowich

Forwards
   8  Joe Pavelski
   9  Milan Michalek
 11  Marcel Goc
 12  Patrick Marleau – C
 14  Jonathan Cheechoo
 16  Devin Setoguchi
 17  Torrey Mitchell
 19  Joe Thornton – A
 25  Mike Grier
 26  Steve Bernier
 27  Jeremy Roenick
 29  Ryane Clowe
 40  Maxim Lapierre
 37  Curtis Brown
 39  Tomas Plihal

 45  Jody Shelley
 47  Tom Cavanagh

'Fredede' numre 
 99 Wayne Gretzky, nummer fredet i hele NHL 6. februar, 2000

Eksterne henvisninger 

 

Ishockeyklubber i NHL
Sport i San Francisco
Vaseline

Vaseline (også kaldet petrolatum), hvid eller gul, er en blød eller halvfast blanding af kulbrinter. Den har et smeltepunkt på ca. 36-60 grader celsius og er fremstillet af rester fra råoliedistillation.

Historie (kort) 
Efter fund af råolie i Titusville i 1859, Pennsylvania, USA, udviklede den engelskfødte kemiker Robert Chesebrough i 1860 produktet "Vaseline", startede produktion i 1870 og patenterede det i 1872 (U.S. Patent 127,568).

Navnet "Vaseline" blev registreret som varemærke i 1905 og produktet blev fremstillet af Chesebrough-Ponds, som indgik i Unilever-koncernen i 1987.

Anvendelse 
Oprindeligt anvendtes vaseline til behandling af brandsår og indsmøring af læder, men senere anvendt til hårpomade, påføring af tørre legemsdele, mod fodsvamp og næseblod samt brug i parfumeindustrien.

Produktet bliver ikke absorberet af huden, men danner et beskyttende lag således at hudens naturlige fugtighed bevares.

Af andre anvendelsesmuligheder kan nævnes at produktet kan bruges til smøring af bevægelige mekaniske dele.

Trivia 
Vaseline kan fremstilles ’kunstigt’ ved brug af ceresin eller paraffin-produkter. Denne sammensætning er farveløst og mindre værdifuld end originalproduktet.

Kilder

Eksterne henvisninger 

 Dansk Patient-Sikkerheds-Database Vaseline og behandling med ilt 

Kulbrinter
Varemærker
Anna Karina

Anna Karina (født 22. september 1940 på Frederiksberg, død 14. december 2019 i Paris) var en danskfødt skuespillerinde, der hele sit voksne liv levede og arbejdede i Frankrig. Hun var forbundet med La Nouvelle Vague og var særlig kendt for sine mange præstationer i film af Jean-Luc Godard, hendes daværende ægtemand.

Tidlig karriere 

Anna Karina forlod Danmark i 1958, da hun var sytten år gammel, efter at have sunget i københavnske cabaretter og medvirket i en kortfilm, for at prøve lykken som fransk skuespillerinde og slippe bort fra familieproblemer. Hun befandt sig snart alene i Paris uden særlig mange penge, indtil hun gik ind på den mytiske café Les Deux Magots i Saint-Germain-des-Prés, der i 1950'erne var et kunstnerisk og intellektuelt centrum. Her traf hun Catherine Harlé, en kvinde fra et reklamebureau, der tilbød hende at blive model. Det blev indledningen til en kort, men succesrig karriere med arbejde for bl.a. Elle, hvor hun mødte Coco Chanel, der opfordrede hende til at skifte navn fra Hanne Karin Bayer til det franskklingende Anna Karina.

Jean-Luc Godard 
Det var pengene snarere end arbejdet, der interesserede hende, og hun bevægede sig snart væk fra modelfaget mod sin egentlige drøm, at blive skuespiller. En drøm, der gik i opfyldelse ved mødet med Jean-Luc Godard, der først tilbød hende en kort nøgenrolle i filmen Åndeløs, som hun afslog, senere en hovedrolle i den politiske film Den lille soldat, som hun accepterede (filmen kom først i 1963 pga. censur). Herfra startede et kunstnerisk og et personligt forhold. Parret lavede en række film sammen gennem 1960'erne, bl.a. En kvinde er en kvinde (1961). Hun vandt prisen for bedste skuespillerinde ved Filmfestivalen i Berlin i 1961 for sin præstation i filmen. Made in U.S.A (1966) og Livet skal leves (1966). Parrets skilsmisse i 1967 blev enden på deres samarbejde.

I 1960'erne arbejde Karina sammen med andre store instruktører som Jacques Rivette i den i flere år bandlyste Bag klostrets mure.

Som sangerinde 
Karina gjorde også en mindre sangkarriere bl.a. i musicalen Anna (1967) skrevet af Serge Gainsbourg. I den spiller hun over for Jean-Claude Brialy og synger de store hits Sous le soleil exactement og Ne dis rien. Her føjer hun sig til den lange liste over Gainsbourgs muser, der også tæller Brigitte Bardot og Jane Birkin. 

Hun sang og instruerede endvidere sin egen musical, Victoria, i 2007. 

I 2016 modtog hun en Æres-Bodil for sin filmindsats.

Referencer

Eksterne henvisninger 

 

Skuespillere fra Danmark
Popsangere
Personer fra Frederiksberg
Pomade

Pomade er en fedtet og voksagtig blød salve som anvendes til kosmetisk brug, eksempelvis til at sætte håret (hårpomade) og til påsmøring af læber (læbepomade).

Hårpomade får håret til at skinne og ligge glat på hovedet medens læbepomade anvendes til påføring af læber for at hindre udtørring.

De fleste pomader indeholder vaseline, mineralolier, voks og parfume.

Til forskel fra andre hårplejemidler, blandt andet hårspray og hårgel, skal håret vaskes flere gange for at fjerne pomaden.

Se også
 Brylcreem

Hår
Mentor

En mentor en erfaren person, som gennem rådgivning, sparring, vejledning, coaching og feedback deler ud af sin erfaring og sine kompetencer for at støtte mentees udvikling. Begrebet anvendes i mange forskellige sammenhænge bl.a. til udvikling af ledere og medarbejdere i virksomheder og organisationer, i foreninger til at støtte medlemmernes udvikling samt i samfundsmæssige sammenhænge som f.eks. i forbindelse med integrationsprojekter, støtte til unge kriminelle, til iværksættere m.m.

Mentor var i græsk mytologi en ven og rådgiver for helten Odysseus. Da Odysseus begav sig af sted til den Trojanske krig efterlod han sin søn Telemakos i Mentors varetægt.

Mellemmenneskelige forhold
Græsk mytologi
Philippe Gaubert

Philippe Gaubert (5. juli 1879 i Cahors – 8. juli 1941 i Paris) var en fransk musiker – en fremragende fløjtenist, en respekteret dirigent og komponist (skrev primært for fløjten). Gaubert blev født i Cahors i det sydvestlige Frankrig. Han var en af de mest fremstående franske musikere mellem de to verdenskrige. Efter en fornem karriere som fløjtenist ved Paris Opéra, blev han i 1919 ansat i tre stillinger i centrum af det franske musikliv:

 Professor i fløjte ved Conservatoire de Paris
 Chefdirigent af Paris Opéra
 Chefdirigent af Orchestre de la Société des Concerts du Conservatoire.

Som komponist fornyede Gaubert intet, men hans værker drog fordel af de tidligere store franske fornyere som Franck, Ravel og Debussy. Han har feks. komponeret en symfoni etc.
Gaubert døde i 1941 i Paris af et slagtilfælde.

Udvalgte værker  

 Symfoni (i F-dur) (1933) - for orkester
 Pastorale digtning (1911) - for orkester
 "Fantasi" (1922) - for violin og orkester
 "Fresker" - Symfonisk suite (1923) - for orkester
 Violinkoncert (1928) - for violin og orkester

Komponister fra Frankrig
Fløjtenister fra Frankrig
Ensemble

Et ensemble er en særlig form for samarbejdende gruppe af kunstnere, for eksempel musikere, skuespillere eller dansere.

Inden for musik spiller et ensemble kammermusik. Drejer det sig om jazz, taler man om kammerjazz.
Et ensemble består af mere end én person, men er ikke et helt orkester. Den øvre grænse er svær at sætte, men typisk er en besætning på flere end 8-9 personer (en oktet eller nonet) ude over grænsen for at man kan kalde besætningen et ensemble. Ofte betegner man heller ikke en duo (besætning på to personer) som et ensemble.

Da ensembler på over fem personer er mere sjældne, eller i hvert fald mindre faste, kaldes disse også under fælles betegnelse kammerorkestre.

Kendetegnende et ensemble/kammerorkester er også at de oftest spiller uden dirigent. Dette kan lade sig gøre, da der er få personer, og man derfor kan holde god kontakt med alle.

Teater: På et ensembleteater er skuespillerne fastansat, i modsætning til et teater der baserer sit virke på freelancere.
I et teater kan et ensemble også være statister - altså "fyld" på scenen.

Klassisk musik
Teater
Svenske kronor

Svenske kronor er (som det fremgår af navnet) den valuta, der bliver brugt i Sverige. 

Navnesammenfaldet med danske kroner er ikke tilfældigt, for det var oprindelig den samme valuta. Danmark og Sverige indgik i 1873 den Skandinaviske Møntunion med den fælles valuta krone (Norge kom med i 1876, af samme grund hedder valutaen i Norge norske kroner).  Møntunionen fungerede i praksis frem til 1. verdenskrig, formelt dog indtil 1972.

Mønter og sedler 
1-, 5- og 10-kronorsmynt 
Pr. 30. september 2010 blev den sidste øresmønt, 50-öringen, ugyldig.
Ældre 2-kronesmønter med Kong Gustav VI Adolf er gyldige t.o.m. d. 30. juni 2017
I oktober 2016 indfører Sveriges Riksbank en ny møntserie med 1-, 2- og 5-kronorsmynt. Den nuværende 10-kronorsmynt forbliver uforandret.

Sedler
 Tjugo kronor (20) – Astrid Lindgren, børnebogsforfatter. Gyldig fra d. 1. oktober 2015
 Femtio kronor (50) – Evert Taube, digter og musiker. Gyldig fra d. 1. oktober 2015
 Två hundra kronor (200) – Ingmar Bergman, filminstruktør. Gyldig fra d. 1. oktober 2015
 Ett hundra kronor (100) – Carl von Linné, botaniker og zoolog. Ugyldig efter d. 30. juni 2017 
 Fem hundra kronor (500) – Karl XI, konge af Sverige 1660-97. Ugyldig efter d. 30. juni 2017
 Ett tusen kronor (1000) – Dag Hammarskjöld, FN's generalsekretær 1953-61. Gyldig fra d. 1. oktober 2015

Nye sedler 
I 2015-16 indførte Sveriges Riksbank en ny seddelserie med de nuværende valører samt 200-kronorssedlar.
 Tjugo kronor (20) – Astrid Lindgren, børnebogsforfatter. Gyldig fra d. 1. oktober 2015
 Femtio kronor (50) – Evert Taube, digter og musiker. Gyldig fra d. 1. oktober 2015  
 Ett hundra kronor (100) – Greta Garbo, skuespillerinde. Gyldig fra oktober 2016
 Två hundra kronor (200) – Ingmar Bergman, filminstruktør. Gyldig fra d. 1. oktober 2015
 Fem hundra kronor (500) – Birgit Nilsson, operasangerinde. Gyldig fra oktober 2016
 Ett tusen kronor (1000) – Dag Hammarskjöld, FN's generalsekretær 1953-61. Gyldig fra d. 1. oktober 2015

Før oktober 2015 
Før oktober 2015 havde man sedlerne: 

 Tjugo kronor (20) – Selma Lagerlöf, forfatter.
 Femtio kronor (50) – Jenny Lind, operasangerinde.
 Ett hundra kronor (100) – Carl von Linné, botaniker og zoolog. 
 Fem hundra kronor (500) – Karl XI, konge af Sverige 1660-97. 
 Ett tusen kronor (1000) – Gustav Vasa, konge af Sverige 1523–60.

Referencer

Eksterne henvisninger 

Kronor
Isac Salmonsen

Isac Heiman Salmonsen (født 27. februar 1846 i København, død 10. oktober 1910 sammesteds) var en københavnsk boghandler, som sammen med sin bror Moritz grundlagde dels en boghandel, dels et forlag. Forlaget udgav i begyndelsen en del oversat skønlitteratur, men er primært kendt for udgivelsen af Salmonsens Konversationsleksikon.

Salmonsen blev Ridder af Dannebrog 1908.

Han er begravet på Mosaisk Vestre Begravelsesplads.

Se også 
 Brødrene Salmonsens Forlag

Kilde 
 Svend Dahl & Povl Engelstoft: Dansk biografisk Haandleksikon, bd. III, 1926

Eksterne henvisninger 
 

Forlæggere fra Danmark
Personer i Kraks Blå Bog (afdøde)
Riddere af Dannebrog
Danskere i 1800-tallet
Danskere i 1900-tallet
Personer fra København
Jøder fra Danmark
Hoydalar

Hoydalar (dansk navn Højdal) er en dal mellem Tórshavn og Hoyvík på Færøerne. Det færøske navn betyder egentlig "Hødale", mens Højdal hedder "Hádalur" på færøsk. Tale er sandsynligvis om en fonetisk blanding af ordene hoy og høj, der er homofon.

Familienavnet Hoydal stammer herfra.

Føroya Studentaskúli 

I Hoydalar findes Færøernes første og største gymnasieskole, 'Føroya Studentaskúli og HF-skeið, og navnet Hoydalar er synonym med skolen. 76 lærere underviser ca. 550 elever. Skolen blev grundlagt i 1937.

Vandfaldet 

Et meget smukt vandfald er Svartifossur. Det ligger 2 km nord for den gamle bydel i Tórshavn i Hoydalsá, som strømmer ned gennem Hoydalar, og er det gamle skel mellem Tórshavn by og bondebygden Hoyvík. Det kan være meget storslået når det er rigtig regnvejr, men om sommeren, når der har været tørke i længere tid, er der kun lidt vand i å og fos. Da er stenvæggen i fossen sort (fær: svartur). Deraf kommer navnet. Man har omtrent 100 år gamle fotografier af fossen, og disse viser, at den ikke er forandret nævneværdigt i disse år. Men de store sten i åen neden for fossen viser, at den i forhistorisk tid har haft et andet udseende. 

Her omkring var tørveheder, hvor Tórshavns befolkning i gamle dage gravede tørv til brænde. Om søndagene var det sædvanligt, at folk spadserede herop, for at nyde den smukke natur. Lige ved siden af fossen ser man også den gamle fårefold, som bonden på Húsagarði benyttede i sin tid. 

I senere tid er byen vokset forbi Svartafoss, således at den nu ligger inde i byen. Men byrådet har i sin byplan udlagt området omkring Svartafoss og Hoydalsá som fredet område. Man har også anlagt stier, således at det nu er let at spadsere rundt i dette naturskønne område.

Eksterne henvisninger 

Hoydalar.fo  (Færøernes Gymnasieskole)
Gymnasieskolen.dk: "Lykkelig integration på Færøerne"

Kilder 

Tórshavn
Dale på Færøerne
Poul Pedersen (fodboldspiller)

Poul Ebbesen Pedersen  (født 31. oktober 1932 i Aarhus, død 23. december 2016 i Aarhus) var en dansk fodboldspiller. Han var angriber på den plads, der dengang blev betegnet som højre wing, nr. 7.

Poul Pedersen spillede hele sin karriere for AIA, en fodboldklub som siden er flyttet til forstaden Tranbjerg, men som dengang lå i det centrale Århus. Ligeledes spillede han på det dansk fodboldlandshold og var den første, der opnåede at spille 50 landskampe. Det magiske tal rundede han i sin afskedskamp mod Finland i Helsinki den 6. september 1964. Det var dog i slutningen af 1950'erne, Poul Pedersen havde sin storhedstid. Fra juni 1957 til oktober 1960 spillede han 33 landskampe. Det blev til i alt 17 mål siden landsholdsdebuten som 20-årig mod Sverige 21. juni 1953.
 
Poul Pedersen var bl.a. også med på sølvholdet – fodboldlandsholdet, der vandt sølvmedalje ved Olympiske Lege i Rom 1960.

Med AIA blev det til fire sæsoner i den bedste danske fodboldrække i 1955-57, 1958 og 1961. AIA rykkede ud af 2. division i 1965 i Poul Pedersens sidste sæson. Han spillede sin sidste kamp for AIA 21. november 1965 på Aarhus Stadions lille bane mod Køge Boldklub.

Efter at Poul Pedersen stoppede karrieren, startede han sit eget entreprenørfirma. Han stoppede først med at spille fodbold i 2007.

Poul Pedersen blev optaget i Fodboldens Hall of Fame i 2014.

Poul Pedersen var morfar til fodboldspilleren Viktor Fischer.

Referencer

Eksterne henvisninger 
 

Fodboldspillere fra Danmark
Fodboldlandsholdsspillere fra Danmark
Olympiske sølvmedaljevindere fra Danmark
Fodboldspillere ved sommer-OL 1960
Simon Poulsen (fodboldspiller)

Simon Busk Poulsen (født 7. oktober 1984) er en dansk professionel fodboldspiller, der spiller for den danske klub SønderjyskE. Han er enten venstre back eller midtbanespiller og var i 2009 hos AZ Alkmaar med til at vinde det hollandske mesterskab. Han er opvokset i Ulkebøl, Sønderborg.

Klubkarriere 
Poulsen har tidligere haft kontrakt med SønderjyskE, og FC Midtjylland. Hans træner fra tiden i sidstnævnte, Erik Rasmussen, har kaldt Simon Poulsen et af de største talenter i dansk fodbold.

Den 16. januar 2014 blev Poulsen og Sampdoria enige om en gensidig ophævelse af hans kontrakt. Få dage senere blev han enig med AZ Alkmaar om en kontrakt.

Landsholdskarriere 
Han blev den 14. maj 2007 udtaget til det danske landshold for første gang, men debuterede først i venskabskampen mod Tyskland i Duisburg samme år.

I sin kun sjette A-landskamp for Danmark fik Simon Poulsen en hovedrolle, da han i en VM-kamp mod Holland var involveret i det selvmål, der førte til Hollands 1-0 føring. Daniel Agger blev dog noteret for selvmålet.

Titler 
Æresdivisionen
 2009 med AZ Alkmaar

Kilder og henvisninger 

Fodboldspillere fra Danmark
Deltagere ved verdensmesterskabet i fodbold 2010
Deltagere ved det europæiske mesterskab i fodbold 2012
Fodboldspillere fra SønderjyskE
Fodboldspillere fra FC Midtjylland
Fodboldspillere fra AZ Alkmaar
Fodboldspillere fra UC Sampdoria
Fodboldlandsholdsspillere fra Danmark
Personer fra Sønderborg
Jesper Mikkelsen

Jesper Mikkelsen (født 26. juni 1980) er en dansk tidligere fodboldspiller og nuværende træner, der er træner for Silkeborg IF
's U/19 Ligahold. Hans sidste klub var superligaklubben Silkeborg IF, som han skiftede til fra Troyes AC i foråret 2010.

Jesper Mikkelsen debuterede for FC Midtjylland i 2000, og var ved skiftet til EfB den spiller i FC Midtjylland med flest førsteholdskampe. Han er noteret for 227 førsteholdskampe for FC Midtjylland og 22 scoringer. I løbet af sin kun halve sæson i EfB spillede han 16 kampe og scorede 2 mål.

Jesper benyttedes ofte som frisparksskytte.

Jesper Mikkelsen har spillet i Skive og Holstebro, Ikast FS, FC Midtjylland, Esbjerg fB og Troyes AC.

Han sluttede sin aktive karriere i februar 2015 i en alder af 34 år grundet skader, hvorefter han blev træner for klubbens U/17-hold.

I 2019 blev han forfremmet til U/19-træner i Silkeborg IF efter, at han i sæsonen 2018/19, med en lovende spillertrup, formåede at opnå 2 sølvmedaljer i henholdsvis U17-ligaen og U17-pokalen Jylland. I sin første sæson som U/19-træner vandt han den jydske U/19 pokalturnering

Referencer

Eksterne henvisninger 

 Profil på silkeborgif.com 

Fodboldspillere fra Danmark
Fodboldspillere fra FC Midtjylland
Fodboldspillere fra Esbjerg fB
Fodboldspillere fra Skive IK
Fodboldspillere fra Holstebro Boldklub
Fodboldspillere fra Silkeborg IF
Personer fra Hillerød
Fodboldspillere fra Troyes AC
Fodboldtrænere fra Danmark
Lugtesans

Lugtesansen betegner menneskets opfangelse af lugt i luften.
I hver næsehalvdel fylder de omkring 20 millioner lugteceller ca. 2,5 cm². Et tyndt slimlag dækker næsehulen. Slimen opfanger duftstoffer, der så registreres af lugtecellerne.

Menneskets lugtesans sidder øverst i næsehulen. Når luft kommer ind i næsehulen, kan luftbårne molekyler opløses af væsken i slimhinden. Lugtesansens sanseceller lever 6-8 uger, og når de dør, erstattes de af nye. Lugtesansen gendannes derfor, hvis slimhinden skades. Hos Alzheimer-patienter er lugtesansen det første, der forsvinder - og ingen sans er mere knyttet til minder og følelser end netop denne.

Mennesket kan registrere mellem 10.000 og op til 40.000 dufte. Det stærkest lugtende stof, vi kan mærke, er det svovlholdige metylmerkaptan, der findes i hvidløg og råddent kød. Det mærkes selv i en koncentration på mindre end et nanogram (et milliarddels gram) pr liter luft.

Noter